Polisieman, veiligheidswag tydens rooftog geskietArgieffoto: SAPD, Facebook ŉ Polisiebeampte en ŉ veiligheidswag is Dinsdag tydens ŉ transitorooftog by Randburg Square-winkelsentrum in Johannesburg geskiet. “Veiligheidswagte was omstreeks 07:00 besig om geld by die winkelsentrum af te laai toe hulle deur ŉ onbekende aantal verdagtes oorval is,” het kapt. Doniah Mothutsane, ŉ polisiewoordvoerder, gesê. “Die wagte het met die geld terug na hul motor gehardloop. Die verdagtes het lukraak begin skiet en ŉ veiligheidswag is in die onderlyf gewond.” Die rowers het twee vuurwapens by die veiligheidswagte gesteel en in ŉ Polo en ŉ bakkie van die toneel gevlug. Terwyl hulle gevlug het, het hulle ŉ polisievoertuig gesien en daarop losgebrand. Die polisiebeampte is in die bolyf getref en moes met ŉ helikopter na ŉ hospitaal geneem word. Die polisie ondersoek ŉ saak van poging tot moord en poging tot roof. Niemand is nog in verband met die voorval in hegtenis geneem nie.